Steinunn Jóhannesdóttir segir sögu Hallgríms og Guðríðar Um bænadagana verður athyglinni beint að Hallgrími Péturssyni og Guðríði Símonardóttur í Borgarnesi . Steinunn Jóhannesdóttir rithöfundur mun þá rekja æviferil skáldsins og konu hans í frá örlagaárinu 1627 , Tyrkjaránsárinu , og til æviloka beggja . Viðburðurinn er í Landnámssetrinu í Borgarnesi . Frumsýnt verður á morgun , skírdagskvöld , klukkan 20 . Staldrað verður við mikilvægustu atriði í þroskaferli skáldsins , tengsl þeirra hjóna við háa sem lága á 17. öld , ástir þeirra og átök við yfirvöld , fátækt sem velsæld , börn þeirra og barnamissi , skáldfrægð , sjúkdóm og dauða . Steinunn Jóhannesdóttir hefur um langt árabil fengist við ævi þessara einstæðu persóna sem sett hafa svo sterkan svip á sögu Íslendinga á 17. öld , Hallgrímur sem eitt af mestu skáldum þjóðarinnar , Guðríður sem konan sem komst af frá Tyrkjaráninu , sterkari , víðförulli , lífsreyndari og lífsseigari en flestar konur á hennar tíð . Fyrsta verk Steinunnar um þessar persónur var leikritið Heimur Guðríðar , síðasta heimsókn Guðríðar Símonardóttur í kirkju Hallgríms sem sýnt var í kirkjum víða um land ( 1995 - 2000 ) . Árið 2001 kom út Reisubók Guðríðar Símonardóttur ; skáldsaga byggð á heimildum . 2010 kom út Heimanfylgja ; skáldsaga um uppvöxt Hallgríms Péturssonar byggð á heimildum um ættfólk hans og samtíð . Og 2014 kom út barnabókin Jólin hans Hallgríms . Auk þessa hefur Steinunn haldið fjölda fyrirlestra og birt greinar í tímaritum um rannsóknarefni sitt . Á föstudaginn langa verða Passíusálmar Hallgríms Péturssonar síðan fluttir í heild sinni í Borgarneskirkju í umsjón Steinunnar . Lesarar verða alls tíu , flestir Borgnesingar . Tónlistarfólk úr héraði flytur tónlist milli þátta . Flutningur Passíusálmanna föstudaginn 3. apríl hefst klukkan 13:30 .